Občina Renče-Vogrsko

POROČILO NADZORNEGA ODBORA O INVESTICIJSKIH

ODHODKIH ZA PRIZIDEK K OSNOVNI ŠOLI IN VRTCU VOGRSKO

1. Uvod
2. Ugotovitve nadzora
3. Zaključek

1. **UVOD**

Osnovni podatki o nadzorovani osebi:

Predmet nadzora so bili investicijski odhodki za prizidek k Osnovni šoli in vrtcu Vogrsko za leta 2010, 2011 in 2012. Pregled je bil opravljen na sedežu Občine Renče-Vogrsko pri odgovorni osebi iz oddelka za okolje in prostor g. Janezu Furlanu in direktorici občinske uprave ge. Beti Čufer.

Trajanje nadzora:

Nadzor je bil izveden 21. in 25.5 2012 in 8.6.2012

Izvedba nadzora:

Nadzor sta opravila: Negovan Martinuč, vodja nadzorne skupine in

 Vlasta Hönn, članica nadzorne skupine

Temeljni predpisi:

Pri nadzoru so bili uporabljeni: Zakon o javnem naročanju (ZJN-2),

1. **UGOTOVITVE NADZORA**

**Opredelitev pogodbene vrednosti**

Investicija je bila izvajana na podlagi sprejetega proračuna za leti 2010 in 2011. Projekt je delno sofinanciran iz namenskih sredstev EU za kohezijsko politiko in sicer največ do 50 % upravičenih stroškov operacij.

Dne 14.7.2010 je bil sprejet sklep o začetku postopka za izvedbo javnega naročila ( v nadaljevanju JN) «Prizidek k OŠ in Vrtec Vogrsko« z ocenjeno vrednostjo 650.000,00 EUR in DDV.

Sledil je potek postopka skladno z Zakonom o javnih naročilih. Javni razpis je bil objavljen na portalu JN. Prijavili so se trije izvajalci in izbran je bil izvajalec Final d.d. z najnižjo ceno 568.399,01 in DDV, kar je skladno z merilom za izbiro, ki je bilo opredeljeno v razpisu.

Sledili sta še objavi:

- javnega naročila male vrednosti za izdelavo PGD, PZI projektne dokumentacije z vrednostjo 28.000,00 EUR brez DDV. Izmed treh ponudnikov je bil izbran najcenejši ponudnik Stolp d.o.o. iz Nove Gorice s ponudbo 28.000,00 brez DDV ter

-sklep o začetku postopka za izvedbo nadzora nad gradnjo .Izmed dveh ponudnikov je bil izbran najcenejši nadzornik Stan-ing d.o.o s pogodbeno vrednostjo 1,65% od vrednosti izvedenih del in 20 % DDV.

Z vsemi tremi najcenejšimi ponudniki so bile sklenjene pogodbe. Poudariti je, da so se ponudbe izvajalcev, ki so se prijavili na razpis, odpirale v navzočnosti predstavnikov ponudnikov, kar izhaja iz zapisnikov izbora za vse tri razpise.

Z glavnim izvajalcem Final d.d. je bila sklenjena pogodba o gradnji št. 43002-5/2010-16 z dne 4.10.2010 za neto vrednost pogodbenih del 568.399,01 EUR oz. z vključenim 20% DDV 682.078,81 EUR in rokom izvedbe vseh del vključno s tehničnim pregledom do 31.8.2011. Kasneje, 19.7.2011, je bil sprejet še aneks št. 6 k navedeni pogodbi, s pogodbeno vrednostjo z vključenim DDV v znesku 114.559,84 EUR zaradi spremenjenih in dodatno naročenih del.

Final d.d se je s pogodbo obvezal, da bo gradbena dela izvajal v sodelovanju s podizvajalcem Kolektor koling d.o.o. Idrija, s katerim pa kasneje ni sodeloval. V pogodbi si je pridržal pravico do zamenjave podizvajalca oz skleniti pogodbo z novim podizvajalcem, kar je tudi storil in kasneje priglasil štiri podizvajalce s katerimi so bili sklenjeni aneksi k pogodbi o gradnji. Z aneksi sta naročnik in izvajalec del ugotovila, da so izpolnjeni vsi zakonski pogoji za izvajanje del s podizvajalci. Vsi štirje so ob končanju del podali izjave, da so izvedli dela v skladu s pogodbami in da nimajo drugih zahtevkov do izvajalca. Iz dokumentacije izhaja, da so bile med Občino Renče-Vogrsko, Finalom d.d. in drugimi izvajalci sklenjene še asignacijske pogodbe, na osnovi katerih se je Občina Renče-Vogrsko zavezala plačati opravljeno storitev direktno izvajalcu del.

**Tehnični prevzem**

Dne 14.11.2011 je bil opravljeni tehnični prevzem, kar pomeni, da je bila investicija dokončana.

UE Nova Gorica je 29.11.2011 izdala uporabno dovoljenje za prizidek k OŠ in Vrtec Vogrsko razen za del, ki se nanaša na dozidano zunanje stopnišče. Pojasnjeno je bilo, da je pri zunanjem stopnišču prišlo do spremembe tako, da se ga je premestilo bolj navzven in s tem pridobilo večjo dvoriščno površino oz. prireditveni prostor in druge izboljšave (primernejši zasilni izhod). Navedena sprememba, ki ne pomeni le izboljšave prostorske izkoriščenosti, je bila smiselna tudi z ekonomskega vidika. Občina Renče-Vogrsko vodi ločen postopek za pridobitev uporabnega dovoljenja tudi za ta del investicije.

**Zaključek investicije**

Dne 26.1.2012 je bil sestavljen in podpisan **zapisnik končne primopredaje** izvršenih del investicije (v nadaljevanju zapisnik) s strani predstavnikov investitorja, izvajalca in nadzora. Glede na to, da je bil zapisnik podpisan brez pripomb, je šteti ugotovljena dejstva za dokončna.

V nadaljevanju podajamo pomembnejša dejstva iz zapisnika in naše ugotovitve v zvezi s tem:

V 6. točki zapisnika je navedeno, da je vrednost del po pogodbi o gradnji 568.399,01 EUR ter po aneksu št. 6 z dne 19.7. 2011 še 91.647,87 EUR, skupaj 660.046,88 EUR brez DDV. V 10. točki zapisnika pa je zapisan podatek, da je izvajalec del izstavil končno situacijo v višini 663.865,54 EUR in DDV, zato je ta znesek šteti za končno vrednost pogodbenih del. Ta končni znesek vrednosti del je za 3.818,66 in DDV večji od zapisanega v 6. točki, kar je najbrž posledica računske napake pri izračunu vrednosti aneksa brez DDV.

V 8. točki zapisnika je navedeno, da je bil objekt predan v uporabo naročniku 28. 11.2011, da je bil pogodbeni rok za dokončanje del z uporabnim dovoljenjem 28.11.2011 ter da je ob tem nastala opravičena zamuda 60 dni, neopravičene zamude ni bilo.

Navedbe pogodbenega roka so neskladne s pogodbenimi določili. Po 5. členu pogodbe o gradnji se dela izvajajo v skladu s sprejetim in od naročnika potrjenim terminskim planom in morajo biti dokončana najkasneje avgusta 2011 s tehničnim pregledom. Upoštevaje datum končne situacije so bila dela izvedena 30.9.2011, tehnični prevzem pa 14.11.2011. Upoštevaje pogodbena določila je nastala zamuda dveh mesecev in pol. Po 8. členu pogodbe izvajalec lahko predlaga podaljšanje izvedbenega roka v skladu z 42. in 43. členom Posebnih gradbenih uzanc in zaradi ravnanja tretjih oseb, ki onemogočajo izvedbo del in ki niso posledica ravnanja pogodbenih strank. Če je njegov predlog utemeljen, je po pogodbi treba skleniti aneks. Izvajalec del je sicer nepravočasno in v nasprotju s pogodbo po izteku pogodbeno dogovorjenega izvedbenega roka predlagal podaljšanje, a ker aneks ni bil sklenjen, ostaja pogodbeni rok nespremenjen.

Zamude izvajalca, če nastajajo iz krivdnih razlogov na njegovi strani, se sankcionirajo z zahtevo po plačilu pogodbene kazni. Le-ta je določena tudi v pogodbi o gradnji, z možnostjo uveljavitve najkasneje v končnem obračunu del. Dne 9.9.2011 je naročnik prejel od izvajalca predlog za podaljšanje pogodbenega roka za dokončanje del do 16.10 2011 zaradi obilice padavin (37 deževnih ter vetrovnih dni) v jesenskem in zimskem obdobju ter precejšnjih odstopanj od osnovnega projekta in na koncu dopisa predlaga podaljšanje roka za dokončanje del za 37 dni. V zapisniku se na eni strani ugotavlja, da zamude, ki bi se upoštevala pri pogodbeni kazni ni bilo niti en dan, na drugi strani pa, da je nastala opravičena zamuda 60 dni. S tem ko je naročnik v zapisniku priznal 60 dnevno opravičeno zamudo je priznal več, kot je predlagal sam izvajalec. Na drugi strani pa v zapisniku ni pojasnila, kam umestiti preostalih 15 dni do tehničnega pregleda, če neupravičene zamude ni bilo.

Pri pregledu **končne situacije** št. 11­-00120/OP z dne 30.9.2011 je razvidno, da se je pogodbena vrednost povečala iz dogovorjene in podpisane pogodbene vrednosti 568.399,01 EUR in DDV na končni, z aneksom dogovorjeni znesek na 663.865,54 EUR in DDV(razlika 95.446,53 EUR in DDV za več in dodatna dela).

Glede na to, da je bil obračun izvršenih del izveden na osnovi gradbene knjige (po dejansko izvedenih količinah iz podpisane gradbene knjige) so dodatna dela, ki so navedena v končni situaciji, točna.

**Vpliv na proračun**

V sprejetem proračunu za leto 2010 je bilo za novogradnjo predvidenih 210.000,00 EUR, od tega porabljenih le 53.959,00 EUR, v proračunu za leto 2011 je bilo predvidenih 761.547,00 EUR, znotraj področja 19 - Izobraževanje so bile med letom izvedene prerazporeditve tako, da se je proračunska postavka 19002071 – Prizidek k OŠ in Vrtcu Vogrsko povečala za 46.000,00 EUR in je znašala 807.547,00 EUR. Za prerazporejanje sredstev v okviru področja proračunske porabe je pristojen župan po 1. odstavku 7. člena Odloka o proračunu Občine Renče-Vogrsko za leto 2011. V letu 2011 je bilo za investicijo porabljenih 713.540,00EUR.

V letu 2012 je v proračunu predviden še znesek 95.710,00 EUR. Po pojasnilu računovodske službe je Občina Renče-Vogrsko zadržala znesek neplačanih storitev Finalu d.d. v višini 79.663,85 EUR, to je v višini 10% od vrednosti opravljenih del, za katere bi moral Final d.d. izstaviti bančno garancijo za dobro izvedbo del skladno s 3. členom pogodbe. Ker tega ni storil, se je občina zavarovala na opisan način.

Upoštevajoč podatke iz proračunov je tako celotna vrednost investicije znašala 847.162,85 EUR in zajema investicijsko vlaganje v novogradnje, investicijski nadzor ter stroške načrtov in druge projektne dokumentacije.

1. **ZAKLJUČEK**

Nadzor ni odkril nepravilnosti v izvajanju investicije skladno z veljavnim zakonom o javnih naročilih in odlokom o proračunu Občine Renče-Vogrsko za leto 2011.

Podrobnejši pregled je pokazal, da je bilo v okviru investicije veliko spremenjenih in dodatnih del, ki so terjala spremembe izvedbenih načrtov in so v določeni meri vplivala na zakasnitev izvedbe del. Menimo, da bi moral investitor posvečati večjo skrbnost pri dokumentiranju in ugotavljanju pravno relevantnih dejstev, pomembnih za presojo izpolnjevanja pogodbenih pogojev in obveznosti vseh pogodbenih strank.

Pripravila: Negovan Martinuč in Vlasta Hönn

Bukovica, 8.6.2012 Gregor Kobal

 predsednik NO Renče-Vogrsko